title: Decizia (PESC) 2019/2110 a Consiliului din 9 decembrie 2019 privind misiunea de consiliere PSAC a Uniunii Europene în Republica Centrafricană (EUAM RCA)

text:
                  10.12.2019

                  RO

                  Jurnalul Oficial al Uniunii Europene

                  L 318/141

         DECIZIA (PESC) 2019/2110 A CONSILIULUI
         din 9 decembrie 2019
         privind misiunea de consiliere PSAC a Uniunii Europene în Republica Centrafricană (EUAM RCA)
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 42 alineatul (4) și articolul 43 alineatul (2),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 15 octombrie 2018, în concluziile sale privind Republica Centrafricană, Consiliul a subliniat că este necesar ca Uniunea Europeană să își continue acțiunea, cu ajutorul diferitelor sale instrumente, pentru a ajuta RCA să se înscrie din nou pe calea stabilității, a păcii și a dezvoltării și să răspundă aspirațiilor populației centrafricane în ansamblul său, care dorește pace și o reconciliere durabilă.

                     (2)

                     La 6 februarie 2019, a fost semnat un acord cuprinzător pentru pace și reconciliere între guvernul Republicii Centrafricane și grupurile armate.

                     (3)

                     La 12 iulie 2019, într-o scrisoare adresată Înaltului Reprezentant al Uniunii pentru afaceri externe și politica de securitate, președintele Republicii Centrafricane a solicitat desfășurarea unei misiuni civile în Republica Centrafricană pentru a sprijini progresul reformei în curs a sectorului de securitate și pentru a contribui la reorganizarea și desfășurarea forțelor de securitate interne ale țării.

                     (4)

                     La 21 noiembrie 2019, Consiliul a aprobat un concept de gestionare a crizelor pentru o posibilă misiune civilă de consiliere în Republica Centrafricană în cadrul politicii de securitate și apărare comune (PSAC).

                     (5)

                     Misiunea ar trebui instituită în conformitate cu conceptul aprobat de gestionare a crizelor. O echipă de bază ar trebui să facă pregătirile necesare pentru a permite misiunii să își atingă capacitatea operațională inițială. Misiunea ar trebui să fie lansată de Consiliu cel târziu până în primăvara anului 2020, în cazul în care sunt îndeplinite condițiile necesare.

                     (6)

                     Comitetul politic și de securitate (COPS) ar trebui să exercite, sub responsabilitatea Consiliului și a Înaltului Reprezentant, controlul politic asupra misiunii, să asigure conducerea strategică a acesteia și să ia deciziile relevante în conformitate cu articolul 38 al treilea paragraf din Tratatul privind Uniunea Europeană (TUE).

                     (7)

                     Pentru această misiune, ar trebui activată celula de supraveghere.

                     (8)

                     Misiunea se va desfășura în contextul unei situații care s-ar putea deteriora și care ar putea aduce atingere realizării obiectivelor acțiunii externe a Uniunii prevăzute la articolul 21 din TUE,

               ADOPTĂ PREZENTA DECIZIE:

            Articolul 1
            Misiune
            Uniunea instituie o misiune civilă de consiliere PSAC a Uniunii Europene în sprijinul reformei sectorului de securitate din Republica Centrafricană (EUAM RCA).

            Articolul 2
            Mandat

               (1)   Obiectivele strategice ale EUAM RCA sunt următoarele:

                           (a)

                           sprijinirea structurării unor capacități de guvernanță și de gestionare bazate pe norme din cadrul Ministerului Afacerilor Interne și al Securității Publice din Republica Centrafricană, în ceea ce privește proiectarea, punerea în aplicare, crearea și monitorizarea tuturor categoriilor de planificare relevante;

                           (b)

                           sprijinirea transformării durabile a forțelor de securitate internă ale Republicii Centrafricane și a funcționării și desfășurării operaționale eficace a acestora;

                           (c)

                           contribuția la dezvoltarea unui sprijin integrat pentru forțele de securitate internă ale Republicii Centrafricane, printr-o coordonare strânsă, asigurând unitatea de acțiune și complementaritatea eforturilor cu actorii relevanți;

                           (d)

                           stabilirea unui tablou situațional complet, prin intermediul unei capacități analitice specifice, inclusiv în domenii precum comunicațiile strategice și evoluțiile în domeniul politicii și securității.

               (2)   Pentru a atinge aceste obiective, EUAM RCA acționează în conformitate cu conceptul de gestionare a crizelor aprobat de Consiliu la 21 noiembrie 2019 și cu documentele de planificare operațională. Într-o abordare etapizată, adaptabilă și modulară, EUAM RCA oferă consiliere la nivel strategic Ministerului Afacerilor Interne și al Securității Publice și forțelor de securitate internă ale Republicii Centrafricane, pentru a sprijini transformarea lor durabilă într-un furnizor de securitate mai coerent, sub conducere națională și în strânsă coordonare cu delegația Uniunii în Republica Centrafricană, EUTM RCA (1), MINUSCA, UNPOL, Uniunea Africană și alte părți interesate la nivel internațional.

               (3)   EUAM RCA promovează punerea în aplicare a dreptului internațional umanitar și a drepturilor omului, precum și protejarea civililor, egalitatea de gen și interzicerea discriminării de către forțele de securitate internă din Republica Centrafricană, în special a discriminării pe criterii de origine etnică sau de convingeri religioase.

            Articolul 3
            Lanțul de comandă și structura

               (1)   EUAM RCA are un lanț de comandă unificat, specific operațiilor de gestionare a crizelor.

               (2)   EUAM RCA își are cartierul general în Bangui.

               (3)   EUAM RCA este structurată în conformitate cu documentele sale de planificare.

            Articolul 4
            Comandantul operației civile

               (1)   Directorul Capacității civile de planificare și conducere (CPCC) este comandantul operației civile pentru EUAM RCA. CPCC este pusă la dispoziția comandantului operației civile în vederea planificării și conducerii EUAM RCA.

               (2)   Comandantul operației civile exercită comanda și controlul la nivel strategic asupra EUAM RCA, sub controlul politic și conducerea strategică a Comitetului politic și de securitate (COPS) și sub autoritatea generală a Înaltului Reprezentant al Uniunii pentru afaceri externe și politica de securitate (ÎR).

               (3)   Comandantul operației civile asigură punerea în aplicare corespunzătoare și eficace a deciziilor Consiliului și ale COPS în ceea ce privește conducerea operațiilor, inclusiv prin emiterea de instrucțiuni la nivel strategic, după caz, pentru șeful misiunii și oferindu-i acestuia consiliere și asistență tehnică.

               (4)   Comandantul operației civile se subordonează Consiliului prin intermediul ÎR.

               (5)   Toți membrii personalului detașat rămân în totalitate sub comanda autorităților naționale ale statului care i-a detașat, în conformitate cu normele naționale, a instituției în cauză a Uniunii sau, respectiv, a Serviciului European de Acțiune Externă (SEAE). Autoritățile respective transferă comandantului operației civile controlul operațional (OPCON) asupra personalului lor.

               (6)   Comandantului operației civile îi revine responsabilitatea generală de a asigura îndeplinirea corespunzătoare a obligației de diligență a Uniunii.

               (7)   Comandantul operației civile și șeful delegației Uniunii în Republica Centrafricană se consultă reciproc, atunci când este necesar.

            Articolul 5
            Șeful misiunii

               (1)   Șeful misiunii își asumă responsabilitatea pentru EUAM RCA și exercită comanda și controlul asupra acesteia în teatrul de operații. Șeful misiunii răspunde direct în fața comandantului operației civile și acționează în conformitate cu instrucțiunile acestuia.

               (2)   Șeful misiunii este reprezentantul EUAM RCA în sfera sa de competență.

               (3)   Șeful misiunii exercită responsabilitatea administrativă și logistică pentru EUAM RCA, inclusiv responsabilitatea pentru activele, resursele și informațiile puse la dispoziția EUAM RCA. Șeful misiunii poate delega atribuții de administrare în materie de personal și de chestiuni financiare unor membri ai personalului EUAM RCA, sub responsabilitatea sa globală.

               (4)   Șeful misiunii răspunde de controlul disciplinar asupra personalului EUAM RCA. În cazul personalului detașat, acțiunile disciplinare se exercită de către autoritățile naționale ale statului care i-a detașat, în conformitate cu normele naționale, de către instituția în cauză a Uniunii sau, respectiv, de către SEAE.

               (5)   Șeful misiunii asigură vizibilitatea adecvată a EUAM RCA.

               (6)   Fără a aduce atingere lanțului de comandă, șeful misiunii primește orientări politice la nivel local din partea șefului delegației Uniunii în Republica Centrafricană.

            Articolul 6
            Personalul

               (1)   EUAM RCA este formată în principal din personal detașat de statele membre, de instituțiile Uniunii și de SEAE. Fiecare stat membru, fiecare instituție a Uniunii, precum și SEAE suportă cheltuielile aferente personalului pe care l-a detașat, inclusiv cheltuieli de călătorie spre și dinspre locul de desfășurare, salarii, asigurări medicale și indemnizații, altele decât diurnele aplicabile.

               (2)   Statul membru, instituția Uniunii sau SEAE răspunde de soluționarea oricăror reclamații privind detașarea, fie din partea membrilor pe care i-au detașat, fie cu privire la aceștia, precum și de introducerea oricărei acțiuni împotriva persoanelor respective.

               (3)   EUAM RCA poate să recruteze personal internațional și local pe bază de contract, în cazul în care funcțiile necesare nu pot fi asigurate de personalul detașat de statele membre. În mod excepțional, în cazuri justificate corespunzător, dacă nu sunt disponibili candidați calificați din statele membre, pot fi recrutați, pe bază de contract, resortisanți ai unor state terțe participante, în funcție de necesități.

               (4)   Condițiile de angajare, precum și drepturile și obligațiile personalului internațional și local se stabilesc prin contracte încheiate între EUAM RCA și membrii personalului vizați.

            Articolul 7
            Statutul EUAM RCA și al personalului acesteia
            Statutul EUAM RCA și al personalului acesteia, inclusiv, după caz, privilegiile, imunitățile și alte garanții necesare pentru executarea și derularea în bune condiții a EUAM RCA, fac obiectul unui acord încheiat în temeiul articolului 37 din TUE și în conformitate cu procedura prevăzută la articolul 218 din TFUE.

            Articolul 8
            Controlul politic și conducerea strategică

               (1)   Sub autoritatea Consiliului și a ÎR, COPS exercită controlul politic și conducerea strategică a EUAM RCA. Consiliul autorizează COPS să ia deciziile care se impun în acest sens în conformitate cu articolul 38 al treilea paragraf din TUE. Prezenta autorizare include competența de numire a unui șef al misiunii, la propunerea ÎR, și competența de modificare a planului de operații (OPLAN). Competențele decizionale cu privire la obiectivele și încheierea misiunii EUAM RCA revin în continuare Consiliului. Deciziile COPS privind numirea șefului misiunii se publică în Jurnalul Oficial al Uniunii Europene.

               (2)   COPS raportează periodic Consiliului.

               (3)   COPS primește periodic și atunci când este necesar rapoarte din partea comandantului operației civile și a șefului misiunii cu privire la chestiuni aflate în sfera de competență a acestora.

            Articolul 9
            Participarea statelor terțe

               (1)   Fără a aduce atingere autonomiei decizionale a Uniunii și cadrului instituțional unic al acesteia, statele terțe pot fi invitate să contribuie la EUAM RCA, cu condiția să suporte cheltuielile care decurg din detașarea personalului lor, inclusiv salariile, asigurările pentru orice risc, diurnele și cheltuielile de deplasare spre și dinspre Republica Centrafricană, și să contribuie, după caz, la cheltuielile de funcționare a EUAM RCA.

               (2)   Statele terțe care contribuie la EUAM RCA au aceleași drepturi și obligații ca și statele membre în ceea ce privește gestionarea curentă a EUAM RCA.

               (3)   Consiliul autorizează COPS să ia deciziile relevante privind acceptarea contribuțiilor propuse și să instituie un comitet al contribuitorilor.

               (4)   Modalitățile detaliate privind participarea statelor terțe fac obiectul unor acorduri încheiate în conformitate cu articolul 37 din TUE și al unor dispoziții tehnice suplimentare, dacă este cazul. În cazul în care Uniunea și un stat terț încheie sau au încheiat un acord privind instituirea unui cadru pentru participarea respectivului stat terț la operațiile Uniunii de gestionare a crizelor, dispozițiile respectivului acord se aplică în contextul EUAM RCA.

            Articolul 10
            Securitate

               (1)   Comandantul operației civile oferă șefului misiunii îndrumări privind planificarea măsurilor de securitate și asigură punerea în aplicare adecvată și eficace a acestora de către EUAM RCA în conformitate cu articolul 4.

               (2)   Șeful misiunii răspunde de securitatea EUAM RCA și de asigurarea respectării cerințelor minime de securitate aplicabile EUAM RCA, în conformitate cu politica Uniunii privind securitatea personalului cu atribuții operaționale desfășurat în afara Uniunii, în temeiul titlului V din TUE, precum și cu instrumentele conexe acesteia.

               (3)   Șeful misiunii este asistat de un ofițer de securitate al misiunii, care se află sub autoritatea șefului misiunii și care menține o relație funcțională strânsă cu SEAE.

               (4)   Personalul EUAM RCA urmează un program de formare obligatorie în domeniul securității înainte de a-și începe exercitarea atribuțiilor, în conformitate cu OPLAN. De asemenea, personalul EUAM RCA urmează periodic, în teatrul de operații, programe ulterioare de formare organizate de ofițerul de securitate al misiunii.

               (5)   Șeful misiunii asigură protecția informațiilor UE clasificate în conformitate cu Decizia 2013/488/UE a Consiliului (2).

            Articolul 11
            Celula de supraveghere
            Pentru EUAM RCA se activează celula de supraveghere.

            Articolul 12
            Dispoziții juridice
            EUAM RCA are capacitatea de a achiziționa servicii și bunuri, de a încheia contracte și acorduri administrative, de a angaja personal, de a deține conturi bancare, de a dobândi și a înstrăina active și de a-și lichida pasivele, precum și de a fi parte la procedurile juridice, după cum este necesar pentru punerea în aplicare a prezentei decizii.

            Articolul 13
            Dispoziții financiare

               (1)   Valoarea de referință financiară destinată acoperirii cheltuielilor aferente EUAM RCA pentru primele șase luni de la intrarea în vigoare a prezentei decizii este de 7 100 000 EUR. Valoarea de referință financiară pentru orice perioadă ulterioară este stabilită de Consiliu.

               (2)   Toate cheltuielile sunt gestionate în conformitate cu normele și procedurile aplicabile bugetului general al Uniunii. Participarea persoanelor fizice și juridice la atribuirea unor contracte de achiziții de către EUAM RCA este deschisă fără restricții. În plus, nu se aplică nicio regulă de origine pentru bunurile achiziționate de EUAM RCA. Cu condiția aprobării de către Comisie, EUAM RCA poate încheia acorduri de natură tehnică privind furnizarea de echipamente, servicii și spații pentru misiune, cu state membre, cu statul-gazdă, cu state terțe participante și cu alți actori internaționali.

               (3)   EUAM RCA răspunde de execuția bugetului misiunii. În acest scop, EUAM RCA semnează un acord cu Comisia. Dispozițiile financiare respectă lanțul de comandă, astfel cum se prevede la articolele 3, 4 și 5, precum și cerințele operaționale ale EUAM RCA.

               (4)   EUAM RCA prezintă Comisiei un raport complet privind activitățile desfășurate în cadrul acordului și este monitorizată de aceasta.

               (5)   Cheltuielile legate de EUAM RCA sunt eligibile începând cu data adoptării prezentei decizii.

            Articolul 14
            Coerența răspunsului Uniunii și coordonarea

               (1)   ÎR asigură coerența dintre punerea în aplicare a prezentei decizii și acțiunea externă a Uniunii în general, inclusiv programele de dezvoltare ale Uniunii.

               (2)   Fără a aduce atingere lanțului de comandă, șeful misiunii acționează în strânsă coordonare cu delegația Uniunii la Bangui pentru a asigura coerența acțiunii Uniunii în Republica Centrafricană.

               (3)   Șeful misiunii acționează în strânsă coordonare cu EUTM RCA, MINUSCA, UNPOL, Uniunea Africană și, după caz, cu alți actori internaționali.

            Articolul 15
            Comunicarea informațiilor

               (1)   ÎR este autorizat să comunice statelor terțe asociate prezentei decizii, în mod corespunzător și în conformitate cu nevoile EUAM RCA, informații UE clasificate până la nivelul „CONFIDENTIEL UE/EU CONFIDENTIAL” generate în scopul EUAM RCA, în conformitate cu Decizia 2013/488/UE.

               (2)   În caz de nevoie operațională specifică și imediată, ÎR este, de asemenea, autorizat să comunice statului-gazdă toate informațiile UE clasificate până la nivelul „RESTREINT UE/EU RESTRICTED” generate în scopul EUAM RCA, în conformitate cu Decizia 2013/488/UE. Între ÎR și autoritățile competente ale statului-gazdă se încheie acorduri în acest scop.

               (3)   ÎR este autorizat să comunice statelor terțe asociate la prezenta decizie orice document UE neclasificat privind deliberările Consiliului referitoare la EUAM RCA și care intră sub incidența obligației de secret profesional, în temeiul articolului 6 alineatul (1) din Regulamentul de procedură al Consiliului (3).

               (4)   ÎR poate delega competențele menționate la alineatele (1)‐(3), precum și competența de a încheia acordurile menționate la alineatul (2), unor persoane aflate sub autoritatea sa, comandantului operației civile și șefului misiunii, în conformitate cu secțiunea VII din anexa VI la Decizia 2013/488/UE.

            Articolul 16
            Lansarea EUAM RCA

               (1)   Misiunea este lansată printr-o decizie a Consiliului la data recomandată de comandantul operației civile EUAM RCA de îndată ce aceasta din urmă a atins capacitatea sa operațională inițială.

               (2)   Echipa de bază a EUAM RCA face pregătirile necesare pentru a permite misiunii să își atingă capacitatea operațională inițială.

            Articolul 17
            Intrare în vigoare și durată
            Prezenta decizie intră în vigoare la data adoptării.
            Decizia expiră la doi ani de la lansarea EUAM RCA.

            Adoptată la Bruxelles, 9 decembrie 2019.

                  Pentru Consiliu

                  Președintele

               J. BORRELL FONTELLES

            (1)  Misiunea de instruire militară a Uniunii Europene în Republica Centrafricană, instituită prin Decizia (PESC) 2016/610 a Consiliului din 19 aprilie 2016 privind o misiune PSAC de instruire militară a Uniunii Europene în Republica Centrafricană (EUTM RCA) (JO L 104, 20.4.2016, p. 21).

            (2)  Decizia 2013/488/UE a Consiliului din 23 septembrie 2013 privind normele de securitate pentru protecția informațiilor UE clasificate (JO L 274, 15.10.2013, p. 1).

            (3)  Decizia 2009/937/UE a Consiliului din 1 decembrie 2009 de adoptare a regulamentului său de procedură (JO L 325, 11.12.2009, p. 35).


title: Decizia (UE) 2020/143 a Consiliului din 28 ianuarie 2020 privind poziția care urmează să fie adoptată în numele Uniunii Europene în cadrul Comitetului de gestiune pentru Convenția vamală privind transportul internațional de mărfuri sub acoperirea carnetelor TIR în ceea ce privește modificarea convenției

text:
                  4.2.2020

                  RO

                  Jurnalul Oficial al Uniunii Europene

                  L 32/8

         DECIZIA (UE) 2020/143 A CONSILIULUI
         din 28 ianuarie 2020
         privind poziția care urmează să fie adoptată în numele Uniunii Europene în cadrul Comitetului de gestiune pentru Convenția vamală privind transportul internațional de mărfuri sub acoperirea carnetelor TIR în ceea ce privește modificarea convenției
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (9),
         având în vedere propunerea Comisiei Europene,
         întrucât:

                     (1)

                     Convenția vamală privind transportul internațional de mărfuri sub acoperirea carnetelor TIR din 14 noiembrie 1975 („Convenția TIR”) a fost încheiată de Uniune prin Regulamentul (CEE) nr. 2112/78 al Consiliului (1) și a intrat în vigoare în Uniune la 20 iunie 1983 (2).

                     (2)

                     În conformitate cu articolul 59 din Convenția TIR, Comitetul de gestiune poate adopta modificări la convenția respectivă cu o majoritate de două treimi din părțile contractante care sunt prezente și care votează.

                     (3)

                     În cadrul sesiunii din februarie 2020, Comitetul de gestiune urmează să adopte o nouă anexă 11 și modificări conexe ale Convenției TIR.

                     (4)

                     Este oportun să se stabilească poziția care urmează să fie adoptată, în numele Uniunii, în cadrul Comitetului de gestiune, întrucât modificările aduse Convenției TIR produc efecte juridice în Uniune.

                     (5)

                     Uniunea sprijină noua anexă 11 la Convenția TIR și modificările necesare aduse textului Convenției TIR întrucât acestea urmează politica stabilită în Regulamentul (UE) nr. 952/2013 al Parlamentului European și al Consiliului (3) conform căreia, în principiu, toate comunicările cu autoritățile vamale urmează să fie în format electronic.

                     (6)

                     Printr-o nouă literă (s) la articolul 1 din Convenția TIR urmează să se definească „regimul eTIR” aplicabil schimbului electronic de date între autoritățile vamale.

                     (7)

                     Printr-un nou articol 58 quater al Convenției TIR urmează să se înființeze un organism de implementare tehnică care va adopta specificațiile tehnice ale sistemului internațional eTIR, fără a aduce atingere cadrului instituțional și de fond existent al Convenției TIR.

                     (8)

                     Printr-un nou articol 60 bis urmează să se stabilească procedura specială pentru intrarea în vigoare a noii anexe 11 la Convenția TIR și a oricăror modificări ulterioare ale respectivei anexe.

                     (9)

                     Modificarea articolelor 43, 59 și 61 din Convenția TIR operează adaptările necesare pentru introducerea noii anexe 11.

                     (10)

                     Noua anexă 11 la Convenția TIR va permite părților contractante pentru care este obligatorie respectiva anexă să utilizeze operațiunile eTIR. Aceasta permite Uniunii și statelor sale membre să aleagă data conectării sistemelor lor la sistemul internațional eTIR.

                     (11)

                     Prin urmare, poziția Uniunii în cadrul Comitetului de gestiune ar trebui să se bazeze pe proiectul de modificare atașat la prezenta decizie,

               ADOPTĂ PREZENTA DECIZIE:

            Articolul 1
            Poziția care urmează să fie adoptată în numele Uniunii în cadrul Comitetului de gestiune în cursul celei de a șaptezeci și doua sesiuni sau al unei sesiuni ulterioare se bazează pe proiectul de modificare atașat la prezenta decizie.

            Articolul 2
            Poziția menționată la articolul 1 este exprimată de statele membre ale Uniunii care sunt membre ale Comitetului de gestiune, acționând împreună.

            Articolul 3
            Reprezentanții Uniunii în cadrul Comitetului de gestiune pot conveni asupra unor modificări minore de natură tehnică la proiectul de modificare menționat la articolul 1.

            Articolul 4
            Prezenta decizie intră în vigoare la data adoptării.

            Adoptată la Bruxelles, 28 ianuarie 2020.

                  Pentru Consiliu

                  Președintele

               A. METELKO-ZGOMBIĆ

            (1)  Regulamentul (CEE) nr. 2112/78 al Consiliului din 25 iulie 1978 privind semnarea Convenției vamale privind transportul internațional de mărfuri, sub acoperirea carnetelor TIR (Convenția TIR) din 14 noiembrie 1975 de la Geneva (JO L 252, 14.9.1978, p. 1).

            (2)  JO L 31, 2.2.1983, p. 13.

            (3)  Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (JO L 269, 10.10.2013, p. 1).

            Proiect de modificare a Convenției vamale privind transportul internațional de mărfuri sub acoperirea carnetelor TIR (Convenția TIR din 1975)
            A.   Modificarea Convenției TIR

            1.   Articolul 1 litera (s) nouă

                        (s)

                        prin „regim eTIR” se înțelege regimul TIR implementat prin schimbul electronic de date, oferind echivalentul funcțional al carnetului TIR. În cazul în care se aplică dispozițiile Convenției TIR, aspectele specifice ale regimului eTIR sunt definite în anexa 11.

                  1bis.   Articolul 3 litera (b)

                        (b)

                        operațiunile de transport trebuie garantate de asociații agreate în conformitate cu dispozițiile articolului 6. Acestea trebuie efectuate în baza unui carnet TIR, conform modelului din anexa 1 la prezenta convenție, sau respectând regimul eTIR.

                  2.   Articolul 43
            Notele explicative cuprinse în anexa 6, în partea III a anexei 7 și în partea II a anexei 11 interpretează anumite dispoziții ale prezentei convenții și ale anexelor la aceasta. De asemenea, notele explicative descriu anumite practici recomandate.
            3.   Articolul 58 quater nou
            Se înființează un Organism de implementare tehnică. Componența, atribuțiile și regulamentul de procedură ale acestuia sunt stabilite în anexa 11.
            4.   Articolul 59

                        (1)

                        Prezenta convenție, inclusiv anexele sale, poate fi modificată la propunerea unei părți contractante în conformitate cu procedura prevăzută în prezentul articol.

                        (2)

                        Sub rezerva articolului 60 bis, orice propunere de modificare a prezentei convenții este examinată de Comitetul de gestiune, compus din toate părțile contractante, în conformitate cu regulamentul de procedură stabilit în anexa 8. Orice astfel de modificare examinată sau elaborată în cursul reuniunii Comitetului de gestiune și adoptată de acesta cu o majoritate de două treimi a membrilor prezenți și votanți se comunică de către secretarul general al Organizației Națiunilor Unite părților contractante în vederea acceptării.

                        (3)

                        Sub rezerva articolelor 60 și 60 bis, orice propunere de modificare, comunicată în conformitate cu alineatul precedent, intră în vigoare pentru toate părțile contractante la trei luni după expirarea unei perioade de douăsprezece luni de la comunicarea propunerii de modificare, dacă în această perioadă nicio obiecție la propunerea de modificare nu a fost notificată secretarului general al Organizației Națiunilor Unite de către un stat care este parte contractantă.

                        (4)

                        În cazul în care o obiecție la propunerea de modificarea fost notificată în conformitate cu alineatul (3) al prezentului articol, modificarea se consideră ca nefiind acceptată și nu produce nici un efect.

                  5.   Articolul 60 bis nou
            Procedura specială pentru intrarea în vigoare a anexei 11 și a modificărilor acesteia

                        (1)

                        Anexa 11, examinată în conformitate cu articolul 59 alineatele (1) și (2), intră în vigoare pentru toate părțile contractante la trei luni după expirarea unei perioade de douăsprezece luni de la comunicarea transmisă de secretarul general al Organizației Națiunilor Unite părților contractante, cu excepția acelor părți contractante care au notificat secretarul general în scris, în perioada de trei luni menționată anterior, faptul că nu acceptă anexa 11. Anexa 11 intră în vigoare pentru părțile contractante care își retrag notificarea de neacceptare în termen de șase luni de la data primirii de către depozitar a retragerii respectivei notificări.

                        (2)

                        Orice propunerea de modificare a anexei 11 este examinată de Comitetul de gestiune. Modificările respective se adoptă cu acordul majorității părților contractante pentru care anexa 11 este obligatorie și care sunt prezente și votează.

                        (3)

                        Modificările anexei 11, examinate și adoptate în conformitate cu alineatul (2) al prezentului articol, sunt comunicate de secretarul general al Organizației Națiunilor Unite tuturor părților contractante în scopul informării sau, în cazul părților contractante pentru care anexa 11 este obligatorie, în scopul acceptării.

                        (4)

                        Data intrării în vigoare a acestor modificări se stabilește la momentul adoptării lor, cu acordul majorității părților contractante pentru care anexa 11 este obligatorie și care sunt prezente și votează.

                        (5)

                        Modificările intră în vigoare în conformitate cu alineatul (4) de la prezentul articol, cu excepția cazului în care, până la o dată anterioară stabilită la momentul adoptării, o cincime sau cinci dintre statele care sunt părți contractante pentru care anexa 11 este obligatorie, aplicându-se numărul care este mai mic, notifică secretarului general obiecția lor față de modificări.

                        (6)

                        La intrarea în vigoare, orice modificare adoptată în conformitate cu procedura prevăzută la alineatele (2)‐(5) de la prezentul articol înlocuiește, pentru toate părțile contractante pentru care anexa 11 este obligatorie, orice dispoziție precedentă la care se referă modificarea.

                  6.   Articolul 61
            Secretarul general al Organizației Națiunilor Unite informează toate părțile contractante și toate statele menționate la articolul 52 alineatul (1) din prezenta convenție cu privire la orice solicitare, comunicare sau obiecție efectuată în temeiul articolelor 59, 60 și 60 bis, precum și cu privire la data intrării în vigoare a oricărei modificări.
            7.   Anexa 9 partea I punctul 3 subpunctul (xi) nou

                        (xi)

                        să confirme, în cazul unei proceduri de rezervă descrise la articolul 10 alineatul (2) din anexa 11, pentru părțile contractante pentru care anexa 11 este obligatorie, la cererea autorităților competente, faptul că garanția este valabilă și că transportul TIR este efectuat în baza unui regim eTIR și să ofere alte informații relevante cu privire la transportul TIR.

                  B.   Anexa 11 – Regimul eTIR

            1.   Partea I

                  Articolul 1

                  Domeniul de aplicare

                  (1)   Dispozițiile din prezenta anexă reglementează implementarea regimului eTIR astfel cum este definit la articolul 1 litera (s) din convenție și se aplică în relațiile dintre părțile contractante pentru care prezenta anexă este obligatorie, astfel cum se prevede la articolul 60 bis alineatul (1).

                  (2)   Regimul eTIR nu poate fi utilizat pentru transporturi care au loc parțial pe teritoriul unei părți contractante pentru care anexa 11 este obligatorie și care este stat membru al unei uniuni vamale sau economice cu un teritoriu vamal unic.

                  Articolul 2

                  Definiții

               În scopul prezentei anexe:

                           (a)

                           „sistem internațional eTIR” înseamnă sistemul bazat pe tehnologia informației și comunicațiilor (TIC) conceput pentru a permite schimbul electronic de informații între participanții la regimul eTIR;

                           (b)

                           „specificații eTIR” înseamnă specificațiile conceptuale, funcționale și tehnice ale regimului eTIR, adoptate și modificate în conformitate cu dispozițiile articolului 5 din prezenta anexă;

                           (c)

                           „date TIR prealabile” înseamnă date transmise autorităților competente din țara de plecare, în conformitate cu specificațiile eTIR, referitoare la intenția titularului de a plasa mărfurile sub regimul eTIR;

                           (d)

                           „date prealabile privind modificările” înseamnă date transmise autorităților competente din țara în care se solicită modificarea datelor din declarație, în conformitate cu specificațiile eTIR, referitoare la intenția titularului de a modifica datele din declarație;

                           (e)

                           „date din declarație” înseamnă date TIR prealabile și date prealabile privind modificările care au fost acceptate de autoritățile competente;

                           (f)

                           „declarație” înseamnă actul prin care titularul sau reprezentantul acestuia indică, în conformitate cu specificațiile eTIR, intenția de a plasa mărfurile sub regimul eTIR. Din momentul în care declarația a fost acceptată de autoritățile competente, pe baza datelor TIR prealabile sau a datelor prealabile privind modificările, și a avut loc transferul datelor din declarație către sistemul internațional eTIR, aceasta constituie echivalentul legal al unui carnet TIR acceptat;

                           (g)

                           „document de însoțire” înseamnă documentul tipărit, generat în mod electronic de sistemul vamal, după acceptarea declarației, în conformitate cu orientările conținute în specificațiile tehnice eTIR. Documentul de însoțire poate fi utilizat pentru a înregistra incidente pe traseu și înlocuiește procesul-verbal de constatare în temeiul articolului 25 din convenție, precum și pentru procedura de rezervă;

                           (h)

                           „autentificare” înseamnă un proces electronic care permite confirmarea identificării electronice a unei persoane fizice sau juridice sau a originii și integrității unor date în format electronic.

                     Note explicative la articolul 2 litera (h)

                           11.2 (h)-1

                           Până la stabilirea și descrierea unei abordări armonizate în specificațiile eTIR, părțile contractante pentru care anexa 11 este obligatorie pot autentifica titularul pe baza oricărui proces prevăzut în dreptul intern, inclusiv, dar nu exhaustiv, prin nume de utilizator/parolă sau semnături electronice.

                           11.2. (h)-2

                           Integritatea datelor schimbate între sistemul internațional eTIR și autoritățile competente, precum și autentificarea sistemelor bazate pe tehnologia informației și comunicațiilor (TIC) vor fi asigurate prin intermediul unor conexiuni sigure, astfel cum se prevede în specificațiile tehnice eTIR.

                  Articolul 3

                  Implementarea regimului eTIR

                  (1)   Părțile contractante pentru care anexa 11 este obligatorie își conectează sistemele vamale la sistemul internațional eTIR în concordanță cu specificațiile eTIR.

                  (2)   Fiecare parte contractantă are libertatea de a stabili până la ce dată își conectează sistemele vamale la sistemul internațional eTIR. Data conectării este comunicată tuturor celorlalte părți contractante pentru care anexa 11 este obligatorie cel puțin cu șase luni înainte de data efectivă a conectării.
                  Notă explicativă la articolul 3 alineatul (2)

                              11.3.2

                              Părților contractante pentru care anexa 11 este obligatorie li se recomandă să își actualizeze sistemul vamal național și să asigure conectarea la sistemul internațional eTIR concomitent cu intrarea în vigoare a anexei 11 pentru ele. Uniunile vamale sau economice pot decide cu privire la o dată ulterioară, beneficiind astfel de timp pentru conectarea la sistemul internațional eTIR a sistemelor vamale naționale ale tuturor statelor lor membre.

                  Articolul 4

                  Componența, atribuțiile și regulamentul de procedură ale Organismului de implementare tehnică

                  (1)   Părțile contractante pentru care anexa 11 este obligatorie sunt membre ale Organismului de implementare tehnică. Sesiunile sale sunt organizate periodic sau la solicitarea Comitetului de gestiune, după cum este necesar pentru menținerea la zi a specificațiilor eTIR. Comitetul de gestiune este informat periodic cu privire la activitățile și examinările efectuate de Organismul de implementare tehnică.

                  (2)   Părțile contractante care nu au acceptat anexa 11 astfel cum se prevede la articolul 60 bis alineatul (1) și reprezentanții organizațiilor internaționale pot participa la sesiunile Organismului de implementare tehnică în calitate de observatori.

                  (3)   Organismul de implementare tehnică monitorizează aspectele tehnice și funcționale ale implementării regimului eTIR și coordonează și stimulează schimbul de informații referitoare la aspecte care intră în sfera sa de competență.

                  (4)   Organismul de implementare tehnică adoptă, în cursul primei sale sesiuni, regulamentul de procedură și îl transmite Comitetului de gestiune în vederea aprobării de către părțile contractante pentru care anexa 11 este obligatorie.

                  Articolul 5

                  Proceduri pentru adoptarea și modificarea specificațiilor eTIR

               Organismul de implementare tehnică:

                           (a)

                           adoptă specificațiile tehnice ale regimului eTIR și modificările aduse acestora, pentru a asigura concordanța acestora cu specificațiile funcționale ale regimului eTIR. La momentul adoptării, acesta hotărăște cu privire la perioada de tranziție adecvată pentru implementarea lor;

                           (b)

                           elaborează specificațiile funcționale ale regimului eTIR și modificările aduse acestora, pentru a asigura concordanța acestora cu specificațiile conceptuale ale regimului eTIR. Acestea sunt transmise Comitetului de gestiune în vederea adoptării cu acordul majorității părților contractante pentru care anexa 11 este obligatorie și care sunt prezente și votează, fiind implementate și, după caz, dezvoltate în specificații tehnice la o dată care urmează să fie stabilită la momentul adoptării;

                           (c)

                           examinează modificările specificațiilor conceptuale ale regimului eTIR în cazul în care Comitetul de gestiune solicită acest lucru. Specificațiile conceptuale ale regimului eTIR și modificările acestora sunt adoptate cu acordul majorității părților contractante pentru care anexa 11 este obligatorie și care sunt prezente și votează, fiind implementate și, după caz, dezvoltate pentru a deveni specificații funcționale la o dată care urmează să fie stabilită la momentul adoptării.

                  Articolul 6

                  Transmiterea datelor TIR prealabile și a datelor prealabile privind modificările

                  (1)   Datele TIR prealabile și datele prealabile privind modificările sunt transmise de titular sau de reprezentantul acestuia autorităților competente din țara de plecare și din țara în care se solicită o modificare a datelor din declarație. Odată ce declarația sau modificarea a fost acceptată în concordanță cu dreptul intern, autoritățile competente transmit datele din declarație sau modificarea adusă acestora sistemului internațional eTIR.

                  (2)   Datele TIR prealabile și datele prealabile privind modificările menționate la alineatul (1) pot fi transmise direct autorităților competente sau prin intermediul sistemului internațional eTIR.

                  (3)   Părțile contractante pentru care anexa 11 este obligatorie acceptă ca datele TIR prealabile și datele prealabile privind modificările să fie transmise prin intermediul sistemului internațional eTIR.
                  Notă explicativă la articolul 6 alineatul (3)

                              11.6.3

                              Părților contractante pentru care anexa 11 este obligatorie li se recomandă să recunoască, în măsura posibilului, transmiterea datelor TIR prealabile și a datelor prealabile privind modificările prin metodele indicate în specificațiile funcționale și tehnice.

                  (4)   Autoritățile competente publică lista tuturor mijloacelor electronice prin care pot fi transmise datele TIR prealabile și datele prealabile privind modificările.

                  Articolul 7

                  Autentificarea titularului

                  (1)   Deși acceptă declarația din țara de plecare sau o modificare a datelor din declarație în orice țară de-a lungul traseului, autoritățile competente autentifică datele TIR prealabile, sau datele prealabile privind modificările, și titularul în conformitate cu dreptul intern.

                  (2)   Părțile contractante pentru care anexa 11 este obligatorie acceptă autentificarea titularului efectuată de sistemul internațional eTIR.
                  Notă explicativă la articolul 7 alineatul (2)

                              11.7.2

                              Sistemul internațional eTIR asigură, prin intermediul mijloacelor descrise în specificațiile eTIR, integritatea datelor TIR prealabile sau a datelor prealabile privind modificările, precum și faptul că datele au fost transmise de titular.

                  (3)   Autoritățile competente publică o listă a sistemelor de autentificare, altele decât cel precizat la alineatul (2) de la prezentul articol, care se pot utiliza pentru autentificare.

                  (4)   Părțile contractante pentru care anexa 11 este obligatorie acceptă datele din declarație primite de la autoritățile competente din țara de plecare și din țara în care se solicită modificarea datelor din declarație prin intermediul sistemului internațional eTIR ca echivalent legal al unui carnet TIR acceptat.
                  Notă explicativă la articolul 7 alineatul (4)

                              11.7.4

                              Sistemul internațional eTIR asigură, prin mijloacele descrise în specificațiile eTIR, integritatea datelor din declarație, precum și faptul că datele au fost transmise de autoritățile competente din țările implicate în transport.

                  Articolul 8

                  Recunoașterea reciprocă a autentificării titularului

               Autentificarea titularului efectuată de autoritățile competente ale părților contractante pentru care anexa 11 este obligatorie și care acceptă declarația sau modificări ale datelor din declarație este recunoscută de autoritățile competente ale tuturor celorlalte părți contractante pentru care anexa 11 este obligatorie pe parcursul întregului transport TIR.
               Notă explicativă la articolul 8

                           11.8

                           Sistemul internațional eTIR asigură, prin mijloacele descrise în specificațiile eTIR, integritatea datelor din declarație, inclusiv referința la titular, autentificate de autoritățile competente care acceptă declarația, primite de la autoritățile competente și transmise acestora.

                  Articolul 9

                  Cerințe privind datele suplimentare

                  (1)   Pe lângă datele precizate în specificațiile funcționale și tehnice, autoritățile competente pot solicita date suplimentare prevăzute de dreptul intern.

                  (2)   Autoritățile competente ar trebui, în măsura posibilului, să limiteze cerințele privind datele la cele cuprinse în specificațiile funcționale și tehnice, dar și să depună eforturi pentru a facilita transmiterea de date suplimentare astfel încât să nu obstrucționeze transporturile TIR efectuate în conformitate cu prezenta anexă.

                  Articolul 10

                  Procedura de rezervă

                  (1)   În cazul în care regimul eTIR nu poate fi lansat din motive tehnice în cadrul biroului vamal de plecare, titularul carnetului TIR poate reveni la regimul TIR.

                  (2)   În cazul în care regimul eTIR a fost lansat, dar continuarea acestuia este împiedicată din motive tehnice, autoritățile competente acceptă documentul de însoțire și îl procesează în concordanță cu procedura descrisă în specificațiile eTIR, sub rezerva disponibilității informațiilor suplimentare provenite din sisteme electronice alternative, astfel cum se descrie în specificațiile funcționale și tehnice.

                  (3)   Autoritățile competente ale părților contractante au, de asemenea, dreptul să solicite asociațiilor garante naționale să confirme valabilitatea garanției, faptul că un transport TIR este efectuat în baza unui regim eTIR, precum și să furnizeze alte informații relevante pentru transportul TIR.

                  (4)   Procedura descrisă la alineatul (3) se stabilește de comun acord între autoritățile competente și asociația garantă națională, astfel cum se prevede în anexa 9 partea I punctul 1 litera (d).

                  Articolul 11

                  Găzduirea sistemului internațional eTIR

                  (1)   Sistemul internațional eTIR este găzduit și administrat sub auspiciile Comisiei Economice pentru Europa a Organizației Națiunilor Unite (UNECE).

                  (2)   UNECE oferă asistență țărilor în ceea ce privește conectarea sistemelor lor vamale la sistemul internațional eTIR, inclusiv prin testări ale conformității, astfel încât să se asigure funcționarea adecvată a acestora anterior conectării operaționale.

                  (3)   Resursele necesare sunt puse la dispoziția UNECE pentru a-și îndeplini obligațiile prevăzute la alineatele (1) și (2) de la prezentul articol. În cazul în care sistemul internațional eTIR nu este finanțat din resurse provenite din bugetul ordinar al Organizației Națiunilor Unite, resursele necesare fac obiectul normelor și reglementărilor financiare pentru fonduri și proiecte extrabugetare ale Organizației Națiunilor Unite. Comitetul de gestiune decide cu privire la mecanismul de finanțare pentru operarea sistemului internațional eTIR în cadrul UNECE și îl aprobă.
                  Notă explicativă la articolul 11 alineatul (3)

                              11.11.3

                              Dacă este necesar, părțile contractante pot decide să finanțeze costurile operaționale ale sistemului internațional eTIR cu o sumă aferentă fiecărui transport TIR. În astfel de cazuri, părțile contractante decid cu privire la momentul adecvat pentru introducerea unor mecanisme de finanțare alternative și cu privire la modalitățile de funcționare a acestora. Bugetul necesar este elaborat de UNECE, revizuit de Organismul de implementare tehnică și aprobat de Comitetul de gestiune.

                  Articolul 12

                  Administrarea sistemului internațional eTIR

                  (1)   UNECE ia măsurile adecvate pentru stocarea și arhivarea datelor în sistemul internațional eTIR pentru o perioadă minimă de 10 ani.

                  (2)   Toate datele stocate în sistemul internațional eTIR pot fi utilizate de UNECE în numele organismelor competente ale prezentei convenții în scopul extragerii de statistici agregate.

                  (3)   Autoritățile competente ale părților contractante pe teritoriul cărora este efectuat un transport TIR în baza regimului eTIR, care face obiectul unor proceduri administrative sau juridice privind obligația de plată a persoanei sau a persoanelor direct responsabile sau a asociației garante naționale, pot solicita UNECE și pot obține din partea acesteia informații stocate în sistemul internațional eTIR referitoare la creanța care face obiectul diferendului, în scopul verificării. Aceste informații pot fi prezentate ca dovezi în cadrul procedurilor administrative sau juridice naționale.

                  (4)   Se interzice diseminarea sau divulgarea informațiilor stocate în sistemul internațional eTIR către persoane sau entități neautorizate în alte cazuri decât cele precizate la prezentul articol.

                  Articolul 13

                  Publicarea listei birourilor vamale care pot procesa eTIR

               Autoritățile competente se asigură că lista birourilor vamale de plecare, a birourilor vamale de trecere și a birourilor vamale de destinație aprobate pentru realizarea operațiunilor TIR în baza regimului eTIR este exactă și actualizată permanent în baza de date electronică pentru birourile vamale aprobate, dezvoltată și întreținută de Comitetul executiv TIR.

                  Articolul 14

                  Cerințe legale pentru transmiterea datelor în baza anexei 10 din Convenția TIR

               Cerințele legale pentru transmiterea datelor, astfel cum se prevede la punctele 1, 3 și 4 din anexa 10 la prezenta convenție, sunt considerate a fi îndeplinite prin implementarea regimului eTIR.


title: Decizia (UE) 2020/144 a Consiliului din 3 februarie 2020 de numire a membrilor și a supleanților în cadrul Comitetului Regiunilor pentru perioada 26 ianuarie 2020-25 ianuarie 2025

text:
                  4.2.2020

                  RO

                  Jurnalul Oficial al Uniunii Europene

                  L 32/16

         DECIZIA (UE) 2020/144 A CONSILIULUI
         din 3 februarie 2020
         de numire a membrilor și a supleanților în cadrul Comitetului Regiunilor pentru perioada 26 ianuarie 2020-25 ianuarie 2025
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 300 alineatul (3) și articolul 305,
         având în vedere Decizia (UE) 2019/852 a Consiliului din 21 mai 2019 cu privire la stabilirea componenței Comitetului Regiunilor (1),
         având în vedere propunerile guvernului spaniol și ale guvernului finlandez,
         întrucât:

                     (1)

                     Articolul 300 alineatul (3) din tratat prevede că Comitetul Regiunilor este format din reprezentanți ai colectivităților regionale și locale care sunt fie titularii unui mandat electoral în cadrul unei autorități regionale sau locale, fie răspund din punct de vedere politic în fața unei adunări alese.

                     (2)

                     Articolul 305 din tratat prevede numirea de către Consiliu, pentru o perioadă de cinci ani, a membrilor Comitetului Regiunilor și a unui număr egal de supleanți, în conformitate cu propunerile fiecărui stat membru.

                     (3)

                     Deoarece mandatul membrilor și al supleanților din cadrul Comitetului Regiunilor a expirat la 25 ianuarie 2020, ar trebui numiți noi membri și supleanți.

                     (4)

                     La 10 decembrie 2019, Consiliul a adoptat Decizia (UE) 2019/2157 (2). Prin decizia respectivă au fost numiți, pentru perioada 26 ianuarie 2020-25 ianuarie 2025, membrii și a supleanții propuși de guvernele ceh, danez, estonian, cipriot, leton, luxemburghez, neerlandez, austriac, român, sloven, slovac și suedez. Prin Decizia (UE) 2019/2157 au fost numiți, de asemenea, pentru aceeași perioadă, trei membri propuși de guvernul belgian, 21 de membri și 20 de supleanți propuși de guvernul german, opt membri și opt supleanți propuși de guvernul irlandez, 16 membri și 16 supleanți propuși de guvernul spaniol, 10 membri și 14 supleanți propuși de guvernul italian, patru membri și patru supleanți propuși de guvernul maltez, precum și opt membri și opt supleanți propuși de guvernul finlandez. Membrii și supleanții pentru care Consiliul nu a primit propuneri din partea statului membru în cauză până la 15 noiembrie 2019 nu au putut fi incluși în Decizia (UE) 2019/2157.

                     (5)

                     La 20 ianuarie 2020, Consiliul a adoptat Decizia (UE) 2020/102 (3). Decizia respectivă a numit, pentru perioada cuprinsă între 26 ianuarie 2020 și 25 ianuarie 2025, membrii și supleanții propuși de guvernele elen, francez, croat, lituanian, maghiar și portughez, precum și patru membri și patru supleanți propuși de guvernul belgian, un membru propus de guvernul bulgar, un membru și un supleant propuși de guvernul irlandez, un membru și un supleant propuși de guvernul spaniol, 14 membri și 10 supleanți propuși de guvernul italian și 21 de membri și 20 de supleanți propuși de guvernul polonez. Membrii și supleanții pentru care Consiliul nu a primit propuneri din partea statelor membre respective până la 20 decembrie 2019 nu au putut fi incluși în Decizia (UE) 2020/102.

                     (6)

                     Spania și Finlanda și-au propus candidații pentru mandatele lor rămase de membri și de supleanți. Membrii și supleanții respectivi ar trebui să fie numiți pentru perioada 26 ianuarie 2020-25 ianuarie 2025. Prezenta decizie ar trebui, prin urmare, să se aplice retroactiv, începând cu 26 ianuarie 2020.

                     (7)

                     Numirea celorlalți membri și supleanți, pentru care încă nu au fost comunicate propuneri Consiliului, va fi făcută ulterior,

               ADOPTĂ PREZENTA DECIZIE:

            Articolul 1
            Se numesc în cadrul Comitetului Regiunilor pentru perioada 26 ianuarie 2020-25 ianuarie 2025:

                        —

                        în calitatea de membri, persoanele propuse, grupate pe state membre, în anexa I;

                        —

                        în calitatea de supleanți, persoanele propuse, grupate pe state membre, în anexa II.

            Articolul 2
            Prezenta decizie intră în vigoare la data adoptării.
            Se aplică de la 26 ianuarie 2020.

            Adoptată la Bruxelles, 3 februarie 2020.

                  Pentru Consiliu

                  Președintele

               A. METELKO-ZGOMBIĆ

            (1)  JO L 139, 27.5.2019, p. 13.

            (2)  Decizia (UE) 2019/2157 a Consiliului din 10 decembrie 2019 de numire a membrilor și a supleanților în cadrul Comitetului Regiunilor pentru perioada 26 ianuarie 2020-25 ianuarie 2025 (JO L 327, 17.12.2019, p. 78).

            (3)  Decizia (UE) 2020/102 a Consiliului din 20 ianuarie 2020 de numire a membrilor și a supleanților în cadrul Comitetului Regiunilor pentru perioada 26 ianuarie 2020-25 ianuarie 2025 (JO L 20, 24.1.2020, p. 2).

            ANEXA I

               ПРИЛОЖЕНИЕ I - ANEXO I - PŘÍLOHA I - BILAG I - ANHANG I - I LISA - ΠΑΡΑΡΤΗΜΑ Ι - ANNEX I - ANNEXE I - PRILOG I - ALLEGATO I - I PIELIKUMS - I PRIEDAS - I. MELLÉKLET - ANNESS I - BIJLAGE I - ZAŁĄCZNIK I - ANEXO I - ANEXA I - PRÍLOHA I - PRILOGA I - LIITE I - BILAGA I

            Членове/Miembros/Členové/Medlemmer/Mitglieder/Liikmed/Μέλη/ Members/Membres/Članovi/Membri/Locekļi/Nariai/Tagok/Membri/Leden/ Członkowie/Membros/Membri/Členovia/Člani/Jäsenet/Ledamöter
            ESPAÑA
            Mr Jorge Antonio AZCÓN NAVARRO
            Member of a Local Executive: Ayuntamiento de Zaragoza

            Mr Abel Ramón CABALLERO ÁLVAREZ
            Member of a Local Executive: Ayuntamiento de Vigo (Pontevedra)

            Mr Juan ESPADAS CEJAS
            Member of a Local Executive: Ayuntamiento
               de Sevilla

            Mr José María GARCÍA URBANO
            Member of a Local Executive: Ayuntamiento
               de Estepona (Málaga)

            SUOMI
            Mr Bert HÄGGBLOM
            Member of a Regional Assembly: the Parliament of Åland

            ANEXA II

               ПРИЛОЖЕНИЕ II - ANEXO II - PŘÍLOHA II - BILAG II - ANHANG II - II LISA - ΠΑΡΑΡΤΗΜΑ ΙΙ - ANNEX II - ANNEXE II - PRILOG II - ALLEGATO II - II PIELIKUMS - II PRIEDAS - II. MELLÉKLET - ANNESS II - BIJLAGE II - ZAŁĄCZNIK II - ANEXO II - ANEXA II - PRÍLOHA II - PRILOGA II - LIITE II - BILAGA II

            Заместник-членове/Suplentes/Náhradníci/Suppleanter/Stellvertreter/Asendusliikmed/ Αναπληρωτές/Alternate members/Suppléants/Zamjenici članova/Supplenti/Aizstājēji/ Pakaitiniai nariai/Póttagok/Membri Supplenti/Plaatsvervangers/Zastępcy członków/ Suplentes/Supleanți/Náhradníci/Nadomestni člani/Varajäsenet/Suppleanter
            ESPAÑA
            Mr José Francisco BALLESTA GERMÁN
            Member of a Local Executive: Ayuntamiento
               de
               Murcia

            Mr Manuel GARCÍA FÉLIX
            Member of a Local Executive: Ayuntamiento
               de La Palma del Condado (Huelva)

            Mr Carlos MARTÍNEZ MÍNGUEZ
            Member of a Local Executive: Ayuntamiento
               de
               Soria

            Ms Lidia MUÑOZ CÁCERES
            Member of a Local Executive: Ayuntamiento de Sant Feliu de Llobregat (Barcelona)

            SUOMI
            Ms Annette BERGBO
            Member of a Regional Assembly: the Parliament of Åland


title: Decizia (UE) 2020/545 a Parlamentului European și a Consiliului din 17 aprilie 2020 privind mobilizarea Instrumentului de flexibilitate pentru finanțarea măsurilor bugetare imediate în contextul epidemiei de COVID-19 și pentru consolidarea Parchetului European

text:
                  21.4.2020

                  RO

                  Jurnalul Oficial al Uniunii Europene

                  L 125/1

         DECIZIA (UE) 2020/545 A PARLAMENTULUI EUROPEAN ȘI A CONSILIULUI
         din 17 aprilie 2020
         privind mobilizarea Instrumentului de flexibilitate pentru finanțarea măsurilor bugetare imediate în contextul epidemiei de COVID-19 și pentru consolidarea Parchetului European
         PARLAMENTUL EUROPEAN ȘI CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (1), în special punctul 12,
         având în vedere propunerea Comisiei Europene,
         întrucât:

                     (1)

                     Instrumentul de flexibilitate este destinat să permită finanțarea cheltuielilor identificate precis care nu au putut fi finanțate în limitele plafoanelor disponibile pentru una sau mai multe alte rubrici.

                     (2)

                     Plafonul pentru suma anuală disponibilă pentru Instrumentul de flexibilitate este de 600 000 000 EUR (la prețurile din 2011), astfel cum se prevede la articolul 11 din Regulamentul (UE, Euratom) nr. 1311/2013 al Consiliului (2), majorat, dacă este cazul, cu sumele anulate puse la dispoziție în conformitate cu alineatul (1) al doilea paragraf din articolul respectiv.

                     (3)

                     Pentru a face față provocărilor apărute în contextul epidemiei de Covid-19, este necesar să se mobilizeze de urgență sume pentru a finanța măsurile adecvate. Este, de asemenea, necesar să se prevadă finanțarea consolidării necesare a Parchetului European.

                     (4)

                     După examinarea tuturor posibilităților de realocare a creditelor în cadrul plafonului de cheltuieli de la rubrica 3 (Securitate și cetățenie), reiese că este necesar să se mobilizeze instrumentul de flexibilitate pentru a suplimenta finanțarea din bugetul general al Uniunii pentru exercițiul financiar 2020 peste plafonul rubricii 3 cu suma de 73 300 000 EUR pentru a finanța măsuri imediate în contextul epidemiei de Covid-19 și pentru consolidarea Parchetului European.

                     (5)

                     Pe baza profilului de plată preconizat, creditele de plată aferente mobilizării instrumentului de flexibilitate ar trebui să fie distribuite pe durata a două exerciții financiare.

                     (6)

                     Prezenta decizie este legată de finanțarea inclusă în bugetul rectificativ nr. 1 la bugetul general al Uniunii Europene pentru exercițiul financiar 2020. Pentru a se asigura coerența cu acest buget rectificativ, prezenta decizie ar trebui să se aplice de la data adoptării,

               ADOPTĂ PREZENTA DECIZIE:

            Articolul 1

               (1)   În cadrul bugetului general al Uniunii pentru exercițiul financiar 2020, se mobilizează instrumentul de flexibilitate pentru a se aloca suma de 73 300 000 EUR în credite de angajament la rubrica 3 (Securitate și cetățenie).
               Această sumă va fi utilizată pentru finanțarea măsurilor imediate în contextul epidemiei de Covid-19 și pentru consolidarea Parchetului European.

               (2)   Pe baza profilului de plată preconizat, creditele de plată aferente mobilizării instrumentului de flexibilitate sunt estimate după cum urmează:

                           (a)

                           43 300 000 EUR în 2020;

                           (b)

                           30 000 000 EUR în 2021.

                     Cuantumurile specifice ale creditelor de plată pentru fiecare exercițiu financiar se autorizează în conformitate cu procedura bugetară anuală.

            Articolul 2
            Prezenta decizie intră în vigoare la data publicării în Jurnalul Oficial al Uniunii Europene.
            Se aplică de la 17 aprilie 2020.

            Adoptată la Bruxelles, 17 aprilie 2020.

                  Pentru Parlamentul European

                  Președintele

               D. M. SASSOLI

                  Pentru Consiliu

                  Președintele

               G. GRLIĆ RADMAN

            (1)  JO C 373, 20.12.2013, p. 1.

            (2)  Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (JO L 347, 20.12.2013, p. 884).


title: Decizia (UE) 2020/793 a Consiliului din 12 iunie 2020 privind poziția care urmează să fie adoptată în numele Uniunii Europene în cadrul Comitetului director regional al Comunității transporturilor în ceea ce privește anumite aspecte administrative și legate de personal și stabilirea normelor financiare pentru Comunitatea transporturilor

text:
                  17.6.2020

                  RO

                  Jurnalul Oficial al Uniunii Europene

                  L 193/11

         DECIZIA (UE) 2020/793 A CONSILIULUI
         din 12 iunie 2020
         privind poziția care urmează să fie adoptată în numele Uniunii Europene în cadrul Comitetului director regional al Comunității transporturilor în ceea ce privește anumite aspecte administrative și legate de personal și stabilirea normelor financiare pentru Comunitatea transporturilor
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 91 și articolul 100 alineatul (2), coroborate cu articolul 218 alineatul (9),
         având în vedere propunerea Comisiei Europene,
         întrucât:

                     (1)

                     Tratatul de instituire a Comunității transporturilor (denumit în continuare „TCT”) a fost semnat de Uniune în conformitate cu Decizia (UE) 2017/1937 a Consiliului (1). Acesta a fost aprobat în numele Uniunii la 4 martie 2019 prin Decizia (UE) 2019/392 a Consiliului (2) și a intrat în vigoare la 1 mai 2019.

                     (2)

                     Comitetul director regional a fost înființat prin TCT pentru gestionarea și punerea în aplicare corespunzătoare a TCT. În conformitate cu TCT, Comitetul director regional adoptă norme privind condițiile de muncă ale personalului Secretariatului permanent al Comunității transporturilor, precum și o decizie precizând procedura pentru execuția bugetului și pentru prezentarea și auditarea conturilor.

                     (3)

                     Comitetul director regional urmează să adopte în scurt timp decizii în ceea ce privește normele privind călătoriile pentru personalul Comunității transporturilor, normele cu privire la rambursarea cheltuielilor suportate de persoane din afara Secretariatului permanent al Comunității transporturilor care sunt invitate să participe la reuniuni în calitate de experți și normele financiare și procedurile de audit aplicabile Comunității transporturilor.

                     (4)

                     Este oportun să se stabilească poziția care urmează să fie adoptată în numele Uniunii în cadrul Comitetului director regional, deoarece aceste decizii sunt necesare pentru buna funcționare a Secretariatului permanent al Comunității transporturilor și vor fi obligatorii pentru Uniune,

               ADOPTĂ PREZENTA DECIZIE:

            Articolul 1
            Poziția care urmează să fie adoptată în numele Uniunii Europene în cadrul Comitetului director regional, înființat prin Tratatul de instituire a Comunității transporturilor, în ceea ce privește normele privind călătoriile pentru personalul Comunității transporturilor, normele cu privire la rambursarea cheltuielilor suportate de persoane din afara Secretariatului permanent al Comunității transporturilor care sunt invitate să participe la reuniuni în calitate de experți și normele financiare și procedurile de audit aplicabile Comunității transporturilor se bazează pe proiectele de decizii corespunzătoare ale Comitetului director regional (3).
            Reprezentanții Uniunii Europene în cadrul Comitetului director regional pot conveni asupra modificărilor minore aduse respectivelor proiecte de decizii fără a mai fi necesară o altă decizie a Consiliului.

            Articolul 2
            Prezenta decizie intră în vigoare la data adoptării.

            Adoptată la Bruxelles, 12 iunie 2020.

                  Pentru Consiliu

                  Președintele

               A. METELKO-ZGOMBIĆ

            (1)  Decizia (UE) 2017/1937 a Consiliului din 11 iulie 2017 privind semnarea, în numele Uniunii Europene, și aplicarea cu titlu provizoriu a Tratatului de instituire a Comunității transporturilor (JO L 278, 27.10.2017, p. 1).

            (2)  Decizia (UE) 2019/392 a Consiliului din 4 martie 2019 privind încheierea, în numele Uniunii Europene, a Tratatului de instituire a Comunității transporturilor (JO L 71, 13.3.2019, p. 1).

            (3)  A se vedea documentul ST 8100/20 la adresa http://register.consilium.europa.eu


title: Decizia (Euratom) 2020/971 a Consiliului din 20 noiembrie 2017 de aprobare a încheierii de către Comisia Europeană, în numele Comunității Europene a Energiei Atomice, a Acordului de parteneriat cuprinzător și consolidat dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Armenia, pe de altă parte

text:
                  7.7.2020

                  RO

                  Jurnalul Oficial al Uniunii Europene

                  L 215/1

         DECIZIA (Euratom) 2020/971 A CONSILIULUI
         din 20 noiembrie 2017
         de aprobare a încheierii de către Comisia Europeană, în numele Comunității Europene a Energiei Atomice, a Acordului de parteneriat cuprinzător și consolidat dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Armenia, pe de altă parte
         CONSILIUL UNIUNII EUROPENE,
         având în vedere Tratatul de instituire a Comunității Europene a Energiei Atomice, în special articolul 101 al doilea paragraf,
         având în vedere recomandarea Comisiei Europene,
         întrucât:

                     (1)

                     La 29 septembrie 2015, Consiliul a autorizat Comisia și Înaltul Reprezentant al Uniunii pentru afaceri externe să înceapă negocieri cu Republica Armenia privind un acord-cadru.

                     (2)

                     Negocierile respective au fost finalizate cu succes, iar Acordului de parteneriat cuprinzător și consolidat dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Armenia, pe de altă parte (denumit în continuare „acordul”) a fost parafat la 21 martie 2017.

                     (3)

                     Acordul va fi semnat în numele Uniunii și aplicat cu titlu provizoriu în conformitate cu articolul 385 din acord, în așteptarea intrării sale în vigoare la o dată ulterioară.

                     (4)

                     Acordul vizează, de asemenea, chestiuni care țin de competențele Comunității Europene a Energiei Atomice.

                     (5)

                     Semnarea și încheierea acordului fac obiectul unei proceduri separate în ceea ce privește chestiunile care intră sub incidența Tratatului privind Uniunea Europeană și a Tratatului privind funcționarea Uniunii Europene.

                     (6)

                     Prin urmare, acordul ar trebui să fie încheiat și în numele Comunității Europene a Energiei Atomice în ceea ce privește chestiunile care intră sub incidența Tratatului Euratom.

                     (7)

                     Articolul 102 din Tratatul Euratom prevede că acordul nu poate intra în vigoare pentru Comunitatea Europeană a Energiei Atomice decât după ce statele membre au notificat Comisiei Europene faptul că acordul a devenit aplicabil în conformitate cu dispozițiile lor de drept intern.

                     (8)

                     Încheierea acordului de către Comisia Europeană, acționând în numele Comunității Europene a Energiei Atomice, ar trebui aprobată în ceea ce privește aspectele care intră în sfera de competență a Comunității Europene a Energiei Atomice,

               ADOPTĂ PREZENTA DECIZIE:

            Articolul 1
            Se aprobă încheierea de către Comisie, în numele Comunității Europene a Energiei Atomice, a Acordului de parteneriat cuprinzător și consolidat dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Republica Armenia, pe de altă parte, precum și aplicarea provizorie a acestuia (1).

            Articolul 2
            Prezenta decizie intră în vigoare în ziua următoare datei adoptării.

            Adoptată la Bruxelles, 20 noiembrie 2017.

                  Pentru Consiliu

                  Președintele

               M. REPS

            (1)  Textul acordului va fi atașat la decizia Consiliului privind semnarea acestuia.


Decizia Comisiei din 25/09/2020 de declarare a unei concentrări compatibilă cu piaţa comună (Cazul COMP/M.9906 - KKR / HPS / MONLEASING HOLDCO) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 22/09/2020 de declarare a unei concentrări compatibilă cu piaţa comună (Cazul COMP/M.9905 - BRIDGEPOINT / EQT CREDIT PLATFORM) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 22/09/2020 de declarare a unei concentrări compatibilă cu piaţa comună (Cazul COMP/M.9910 - MAPFRE GROUP / SANTANDER GROUP / POPULAR SEGUROS JV) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 24/06/2020 de declarare a unei concentrări compatibilă cu piaţa comună (Cazul COMP/M.9778 - TUI AG / RCCL / HAPAG-LLOYD CRUISES) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


title: Decizia (UE) 2020/1410 a Consiliului din 25 septembrie 2020 privind poziția care urmează să fie adoptată în numele Uniunii Europene în cadrul celei de a 66-a sesiuni a Comitetului Sistemului armonizat al Organizației Mondiale a Vămilor în ceea ce privește adoptarea preconizată de avize de clasificare, decizii de clasificare, modificări aduse notelor explicative ale Sistemului armonizat sau de alte avize privind interpretarea Sistemului armonizat și de recomandări pentru asigurarea unei interpretări uniforme a Sistemului armonizat în temeiul Convenției privind sistemul armonizat

text:
                  8.10.2020

                  RO

                  Jurnalul Oficial al Uniunii Europene

                  L 327/1

         DECIZIA (UE) 2020/1410 A CONSILIULUI
         din 25 septembrie 2020
         privind poziția care urmează să fie adoptată în numele Uniunii Europene în cadrul celei de a 66-a sesiuni a Comitetului Sistemului armonizat al Organizației Mondiale a Vămilor în ceea ce privește adoptarea preconizată de avize de clasificare, decizii de clasificare, modificări aduse notelor explicative ale Sistemului armonizat sau de alte avize privind interpretarea Sistemului armonizat și de recomandări pentru asigurarea unei interpretări uniforme a Sistemului armonizat în temeiul Convenției privind sistemul armonizat
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 31, articolul 43 alineatul (2) și articolul 207 alineatul (4) primul paragraf din Tratatul privind funcționarea Uniunii Europene, coroborate cu articolul 218 alineatul (9),
         având în vedere propunerea Comisiei Europene,
         întrucât:

                     (1)

                     Prin Decizia 87/369/CEE a Consiliului (1), Uniunea a aprobat Convenția internațională privind Sistemul armonizat de denumire și codificare a mărfurilor (2) și protocolul de modificare a acesteia (3) (Convenția SA), prin care a fost instituit Comitetul Sistemului armonizat (CSA).

                     (2)

                     În temeiul articolului 7 alineatul (1) literele (b) și (c) din Convenția SA, printre atribuțiile CSA se numără redactarea de note explicative, avize de clasificare, alte avize privind interpretarea Sistemului armonizat și redactarea de recomandări pentru a asigura o interpretare și o aplicare uniformă a Sistemului armonizat.

                     (3)

                     La sesiunea sa din luna septembrie 2020, se preconizează că CSA va decide cu privire la avize de clasificare, decizii de clasificare, modificări ale notelor explicative sau alte avize privind interpretarea Sistemului armonizat, precum și cu privire la recomandările pentru asigurarea unei interpretări uniforme a Sistemului armonizat în temeiul Convenției SA.

                     (4)

                     Este important de reamintit că, în conformitate cu jurisprudența constantă a Curții de Justiție a Uniunii Europene, în interesul securității juridice și al facilității controalelor, criteriul decisiv pentru clasificarea mărfurilor în scopuri vamale trebuie căutat, în general, în caracteristicile și în proprietățile lor obiective, astfel cum sunt definite în textul poziției corespunzătoare din nomenclatura vamală și în notele de secțiune și de capitol aferente.

                     (5)

                     În ceea ce privește avizele de clasificare, deciziile de clasificare, modificările notelor explicative sau alte avize privind interpretarea Sistemului armonizat și recomandările în vederea asigurării unei interpretări uniforme a Sistemului armonizat în temeiul Convenției SA, este oportun să se stabilească poziția care urmează să fie adoptată în numele Uniunii, întrucât, odată aprobate, avizele de clasificare respective, și anumite decizii de clasificare și modificări ale notelor explicative vor fi publicate într-o comunicare a Comisiei în temeiul articolului 34 alineatul (7) litera (a) punctul (iii) din Regulamentul (UE) nr. 952/2013 al Parlamentului European și al Consiliului (4) și vor deveni aplicabile în statele membre. Poziția va fi exprimată în cadrul CSA,

               ADOPTĂ PREZENTA DECIZIE:

            Articolul 1
            Poziția care urmează să fie adoptată, în numele Uniunii, în cadrul celei de a 66-a sesiuni a Comitetului Sistemului armonizat al Organizației Mondiale a Vămilor, în ceea ce privește aprobarea de note explicative, avize de clasificare sau alte avize privind interpretarea Sistemului armonizat și de recomandări pentru asigurarea unei interpretări uniforme a Sistemului armonizat în temeiul Convenției privind sistemul armonizat, este prevăzută în anexă.

            Articolul 2
            Reprezentanții Uniunii pot conveni asupra unor modificări tehnice minore ale poziției menționate la articolul 1 fără a fi necesară o altă decizie a Consiliului.

            Articolul 3
            Prezenta decizie intră în vigoare la data adoptării.

            Adoptată la Bruxelles, 25 septembrie 2020.

                  Pentru Consiliu

                  Președintele

               M. ROTH

            (1)  Decizia 87/369/CEE a Consiliului din 7 aprilie 1987 privind încheierea Convenției internaționale privind Sistemul armonizat de denumire și codificare a mărfurilor, precum și a protocolului de modificare a acesteia (JO L 198, 20.7.1987, p. 1).

            (2)  JO L 198, 20.7.1987, p. 3.

            (3)  Protocol de modificare la Convenția internațională privind Sistemul armonizat de denumire și codificare a mărfurilor (JO L 198, 20.7.1987, p. 11).

            (4)  Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (JO L 269, 10.10.2013, p. 1).

            ANEXĂ
            IV.   RAPORT AL SUBCOMITETULUI ȘTIINȚIFIC: Doc. NS0456Eb (SSC/35 – raport)

                        1.

                        Chestiuni care trebuie decise (doc. NC2708Ea)

                                    (a)

                                    Anexele A/1 și C/1 Clasificarea unor noi produse INN (lista 120). Uniunea aprobă cele 125 de clasificări (SA ediția 2017) și cele trei reclasificări corespunzătoare (SA ediția 2022) recomandate de subcomitetul științific.

                                    (b)

                                    Anexele A/2 și C/2 – Clasificarea unor noi produse INN (lista 121). Uniunea aprobă cele 143 de clasificări (SA ediția 2017) și cele 15 reclasificări corespunzătoare (SA ediția 2022) recomandate de subcomitetul științific.

                                    (c)

                                    Anexele A/3 și C/3 – Posibila reclasificare a anumitor produse INN în urma recomandării din 23 iunie 2019 în temeiul articolului 16. Uniunea aprobă reclasificările corespunzătoare (SA ediția 2022) ale celor 143 de produse INN convenite de subcomitetul științific.

                                    (d)

                                    Anexele B/1 și C/6 – Decizii adoptate de Comitetul SA în cadrul celei de a 63-a și al celei de a 64-a sesiuni și de Consiliul OMV în cadrul celei de a 133-a /a 134-a sesiuni care afectează activitatea subcomitetului științific. Uniunea aprobă reclasificările pentru „zilucoplan” și „etriptamină” convenite de subcomitetul științific, la subpozițiile 2933 79, respectiv 2939 80.

                              Uniunea aprobă toate clasificările propuse, întrucât acestea sunt conforme cu actuala politică de clasificare din Uniune.

                        2.

                        Posibila modificare a notelor explicative de la capitolul 29 în ceea ce privește lista de stupefiante, substanțe psihotrope și precursori, doc. NC2738Ea
                        Uniunea aprobă propunerea de modificare a NESA de la capitolul 29, în conformitate cu avizul subcomitetului științific.

                  V.   RAPORTUL SUBCOMITETULUI PENTRU REVIZUIREA SA (Doc. NR1403E)

                        1.

                        Chestiuni care trebuie decise (Doc. NC2709Ea)

                                    (a)

                                    Anexele D/6 și G/11 – Posibila modificare a notei explicative aferente poziției 85.24 (SA 2022)

                                    (b)

                                    Anexele D/7 și G/12 – Posibile modificări ale notelor explicative ale SA 2022 în ceea ce privește imprimantele 3D

                                    (c)

                                    Anexele E/14 și G/19 – Modificarea notelor explicative aferente poziției 70.19 în ceea ce privește fibrele de sticlă (SA 2022)

                                    (d)

                                    Anexele E/1 – E/6, E/8 – E/13, E/15 – E/18, E/20, E/23 și G/1 – G/6, G/8, G/13 ‐ G/18, G/21, G/22, G/24, G/27 – Posibila modificare a notelor explicative de la secțiunile I, II, III, IV, V, VI, VII, VIII, IX, X, XI, XII, XIII, XIV, XV, XVI, XVII, XVIII, XX și XXI.

                                    (e)

                                    Anexele E/23 și G/27 – Modificări ale notelor explicative de la capitolul 97 în ceea ce privește anumite articole culturale (SA 2022)

                                    (f)

                                    Anexele E/24 și G/28 – Modificări ale notelor explicative (regulile generale de interpretare, RGI)

                              Uniunea aprobă toate modificările propuse din documente, întrucât acestea reflectă actuala politică de clasificare din Uniune.

                        2.

                        Clasificarea în SA 2022 a anumitor vaporizatoare electrice personale de unică folosință sau reîncărcabile (cerere din partea Secretariatului), doc. NC2710Eb
                        Uniunea ar clasifica produsul 1 la subpoziția 8 543,70 din SA2017 și la subpoziția 8 543,40 din SA2022. Produsul 2 trebuie clasificat la poziția 24.04 din SA2022 folosind RGI 3(b), pe baza caracterului esențial conferit de e-lichid.

                        3.

                        Clasificarea în SA 2022 a anumitor colecții și specimene pentru colecții care prezintă un interes numismatic (cerere din partea Secretariatului), doc. NC2711Ea
                        Uniunea precizează că este nevoie de informații suplimentare privind produsele pentru a stabili clasificarea.
                        Uniunea nu este de acord cu propunerea de modificare a NESA și așteaptă clarificări și orientări privind modul de diferențiere a noilor subpoziții de la poziția 97.05.

                        4.

                        Clasificarea în SA 2022 a cartușelor pentru imprimante 3D (cerere din partea Secretariatului), doc. NC2712Ea
                        Uniunea ar clasifica produsele la capitolul 39 în funcție de materialul constitutiv, în conformitate cu hotărârea Curții de Justiție a Uniunii Europene în cauza C-276/00. Sunt necesare informații suplimentare pentru clasificarea produselor la nivel de subpoziție. Modificarea propusă a NESA nu este sprijinită, deoarece practica actuală din Uniune nu este de a clasifica cartușele de imprimantă ca părți ale imprimantelor.

                        5.

                        Clasificarea în SA 2022 a unei mașini de laminat foi pentru fabricație aditivă, doc. NC2744Ea
                        Uniunea ar clasifica produsul la poziția 84.85 (opțiunea II).

                  VI.   RAPORTUL GRUPULUI DE LUCRU DIN PRESESIUNE, doc. NC2714Ea și anexele A‐T
            Sub rezerva unor sugestii de ordin editorial, Uniunea adoptă textul prezentat în anexele A‐T, cu următoarele observații:

                        1.

                        Modificarea Repertoriului avizelor de clasificare pentru a reflecta decizia de clasificare a unui produs la poziția 18.06 (subpoziția 1 806,32)
                        Uniunea propune eliminarea listei ingredientelor, care nu este necesară în vederea clasificării.

                        2.

                        Modificarea Repertoriului avizelor de clasificare pentru a reflecta decizia de clasificare a două tipuri de tulpini de tutun [„tulpini de tutun expandate tăiate și rulate (CRES)” și „tulpini de tutun expandate (ETS)”] la poziția 24.03 (subpoziția 2 403,99)
                        Uniunea insistă pentru menținerea textului „nu pot fi fumate ca atare”, deoarece acesta a fost criteriul decisiv pentru clasificare.

                        3.

                        Modificarea Repertoriului avizelor de clasificare pentru a reflecta decizia de clasificare a pilelor de combustie cu oxid solid (SOFC) la poziția 85.01 (subpoziția 8 501,62)
                        Uniunea propune utilizarea descrierii produsului din textul în casetă din documentul de lucru inițial (doc. NC2655E1b).

                  VII.   CERERI DE REEXAMINARE (REZERVE)

                        1.

                        Reexaminarea clasificării anumitor suplimente nutritive lichide dietetice (produsele 1-5) (cerere din partea Statelor Unite), doc. NC2715Ea
                        Uniunea ar clasifica produsele ca băuturi la poziția 22.02, în conformitate cu hotărârea Curții de Justiție a Uniunii Europene în cauza C-114/80 și cu avizele de clasificare 2202.99/2-4.

                        2.

                        Reexaminarea clasificării unui dispozitiv cu GPS cu funcție de măsurare a ritmului cardiac la nivelul încheieturii (cereri înaintate de Statele Unite și Japonia), doc. NC2716Ea
                        Uniunea ar clasifica produsul la subpoziția 9 102,12 ca ceas de mână, în conformitate cu NENC pentru poziția 91.02.

                        3.

                        Reexaminarea clasificării unui sterilizator (cerere din partea Ucrainei), doc. NC2717Ea
                        Uniunea ar clasifica produsul la poziția 84.19, deoarece este o poziție specifică pentru sterilizatoare. Modificarea temperaturii care are loc are un efect important asupra procesului de sterilizare. Aparatul nu îndeplinește nicio funcție mecanică.

                        4.

                        Reexaminarea clasificării a două produse denumite „RF Generators and RF Matching Networks” (generatoare de RF și rețele de adaptare RF) (cerere din partea Coreei de Sud), doc. NC2718Ea, NC2745Eb, NC2747Ea
                        Uniunea ar clasifica produsele la poziția 84.86 deoarece sunt mașini identificabile utilizate exclusiv sau în principal pentru fabricarea dispozitivelor cu semiconductori.

                  VIII.   Studii complementare

                        1.

                        Clasificarea insectelor comestibile (propunere din partea Secretariatului), doc. NC2719Ea
                        Uniunea susține posibilele transferuri de la pozițiile 02.10 și 04.10 pentru produsul 1. Produsul 2 ar putea fi transferat fie de la poziția 04.10, fie de la capitolul 16. Produsul 3 ar putea fi transferat de la capitolul 16. Produsul 4 ar putea fi transferat fie de la capitolul 16, fie de la capitolul 21.

                        2.

                        Posibila modificare a notei explicative de la poziția 27.11 pentru a clarifica clasificarea gazului petrolier lichefiat (GPL) (propunere din partea Secretariatului), doc. NC2720Ea
                        Uniunea susține elaborarea unei note explicative pentru subpoziția 2 711,19.

                        3.

                        Modificarea notelor explicative referitoare la regula 3(b) pentru a clarifica clasificarea seturilor, doc. NC2721Ea
                        Uniunea sprijină menținerea situației actuale și practicile actuale de clasificare.

                        4.

                        Posibila modificare a notei explicative aferente poziției 91.02, doc. NC2722Ea
                        Uniunea ar prefera să aștepte o decizie definitivă privind clasificarea de la punctul VII.2 înainte de a proceda la modificarea NESA.

                        5.

                        Posibila modificare a notei explicative aferente poziției 87.03 în legătură cu vehiculele microhibride, doc. NC2723Ea
                        Uniunea sprijină modificarea NESA, întrucât aceasta clarifică clasificarea noului tip de vehicule.

                        6.

                        Clasificarea vehiculelor semi-hibride, doc. NC2724Ea
                        Uniunea ar clasifica produsul la subpoziția 8 703,40, motorul electric fiind conceput pentru a da un impuls vehiculului susținând funcționarea motorului.

                        7.

                        Clasificarea unui produs ceros (cerere din partea Ecuadorului), doc. NC2725Ea
                        Uniunea ar clasifica produsul la poziția 34.04, dat fiind că analizele de laborator au confirmat faptul că produsul are un caracter de ceară.

                        8.

                        Posibila modificare a notei explicative aferente poziției 95.03 (propunere din partea Uniunii), doc. NC2667Ea
                        Uniunea rămâne flexibilă în privința eventualelor comentarii suplimentare de ordin editorial legate de propunerea inițială a UE.

                        9.

                        Posibila modificare a notei explicative aferente poziției 95.05 (propunere din partea Uniunii), doc. NC2668Ea
                        Uniunea rămâne flexibilă în privința eventualelor comentarii suplimentare de ordin editorial legate de propunerea inițială a UE.

                        10.

                        Clasificarea anumitor uleiuri esențiale îmbuteliate pentru vânzarea cu amănuntul (cerere înaintată de Costa Rica), doc. NC2672Ea
                        Uniunea ar clasifica produsul la poziția 33.01. Acest produs este un ulei esențial de levănțică ce conține alcooli monoterpenici, așadar nu este deterpenizat și este inclus la poziția 33.01. El este obținut prin intermediul procesului de distilare cu vapori, fiind așadar conform cu NESA aferentă poziției 33.01.

                        11.

                        Clasificarea a două mașini de lustruit pardoseala (cerere înaintată de Costa Rica), doc. NC2673Ea
                        Uniunea ar clasifica produsele la poziția 84.79. Având în vedere caracteristicile lor tehnice, acestea nu sunt de tipul celor utilizate în mod obișnuit în scopuri casnice și ținând cont de nota 4 (a) de la capitolul 85, ele ar trebui clasificate la poziția 84.79.

                        12.

                        Clasificarea unui „elevator cu nacelă cu braț articulat autopropulsat” (cerere din partea Coreei de Sud), doc. NC2674Ea
                        Uniunea ar clasifica produsul la poziția 84.28 pe baza Regulamentului (CE) nr. 738/2000 pentru un produs similar.

                        13.

                        Clasificarea anumitor preparate alimentare (cerere din partea Statelor Unite), doc. NC2676Ea, NC2742Ea
                        Uniunea solicită informații suplimentare cu privire la toate cele patru produse în cauză pentru a stabili clasificarea.
                        Produsul 1: conținutul proteic. Dacă acesta este foarte ridicat (peste 85 %), poate fi luată în calcul poziția 35.04. Pe baza informațiilor actuale, produsul ar putea fi clasificat la subpoziția 2 106,10 în conformitate cu avizul de clasificare 2106.90/5.
                        Produsul 2: Uniunea l-ar clasifica la poziția 22.02 dacă poate fi băut direct sau la poziția 21.06 dacă trebuie diluat înainte de a fi băut.
                        Produsul 3: Uniunea l-ar clasifica la subpoziția 2 101,20, însă ar fi utile informații suplimentare cu privire la conținutul de cafeină.
                        Produsul 4: descrierea produsului poate crea confuzii, deoarece nu este clar care este ingredientul principal. În cazul în care conține cacao, produsul poate fi clasificat la poziția 18.06, iar în caz contrar, la poziția 19.05.

                        14.

                        Clasificarea unui „tăietor/tocător” (cutter/ripper) (cerere din partea Federației Ruse), doc. NC2677Ea
                        Uniunea constată că, deoarece mașina are funcții multiple, ea este dificil de clasificat, și că ar putea fi clasificată atât la poziția 84.30, cât și la poziția 84.32; prin urmare ar trebui clasificată la poziția 84.32 utilizând RGI 3(c).

                        15.

                        Clasificarea anumitor anvelope pneumatice noi, din cauciuc, destinate vehiculelor utilizate pentru transportul mărfurilor în construcții, în minerit sau în industrie (cerere din partea Federației Ruse), doc. NC2678Ea, NC2748Ea
                        Uniunea este de acord cu avizul Secretariatului OMV și clasifică ambele produse la subpoziția 4 011,20.

                        16.

                        Clasificarea anumitor preparate de tipul celor utilizate pentru hrana animalelor (cerere din partea Canadei), doc. NC2679Ea, NC2743Ea
                        Pe baza hotărârii Curții de Justiție a Uniunii Europene în cauza C-144/15, Uniunea ar clasifica produsul la poziția 23.09.

                        17.

                        Clasificarea unui produs denumit „tabletă luminoasă pentru desen” (cerere din partea Japoniei), doc. NC2681Ea
                        Uniunea ar clasifica produsul la poziția 94.05, deoarece este multifuncțional și nu este echipat cu instrumente de desen.

                        18.

                        Clasificarea unui regulator de viteză electronic (cerere din partea Tunisiei), doc. NC2682Ea
                        Uniunea ar clasifica produsul la poziția 85.04, conform propunerii Secretariatului OMV.

                        19.

                        Posibila modificare a notei explicative aferente poziției 27.10 (propunere din partea Japoniei), doc. NC2641Ea, NC2739Ea
                        Uniunea se abține să participe la discuții, dat fiind că avizul de clasificare aflat la baza acestei modificări nu poate fi aplicat în Uniune din cauza hotărârii Curții de Justiție a Uniunii Europene în cauza C-330/13. Ar fi preferabil să se ia în considerare modificarea în viitor a SA și reorganizarea notei 2 de la capitolul 27.

                        20.

                        Posibila neconcordanță între textele în limbile engleză și franceză ale notei explicative aferente poziției 85.01, doc. NC2688Ea
                        Uniunea este de acord cu modificarea propusă referitoare la utilizarea termenului din limba franceză „onduleur” ca în alte părți din Nomenclatura SA.

                  IX.   NOI ÎNTREBĂRI

                        1.

                        Clasificarea anumitor containere stradale pentru gunoi (cerere din partea Tunisiei), doc. NC2726Ea
                        Uniunea ar clasifica produsele la poziția 39.26 din cauza dimensiunii mari a containerelor, care nu sunt pentru uz casnic. Uniunea remarcă faptul că denumirea produsului ar trebui să includă capacitatea containerelor în litri.

                        2.

                        Clasificarea anumitor preparate alimentare sub formă lichidă (cerere din partea Tunisiei), doc. NC2727Ea
                        Uniunea solicită mai multe informații privind conținutul produselor (apă sau suc, substanțe uleioase, alte ingrediente, pe lângă vitamine, dozaj).

                        3.

                        Clasificarea a două produse care conțin canabidiol (CBD) (cerere din partea Secretariatului), doc. NC2728Ea
                        Uniunea propune ca această chestiune să fie înaintată subcomitetului științific, solicitând următoarele informații: (i) dacă produsele au suficiente substanțe active pentru a avea un efect terapeutic sau profilactic și (ii) care este cantitatea minimă de CBD ca substanță activă din orice produs pentru a avea un efect terapeutic sau profilactic.

                        4.

                        Clasificarea peștelui uscat tratat ulterior cu apă (pește uscat rehidratat) (cerere din partea Norvegiei), doc. NC2729Ea
                        Uniunea ar putea clasifica produsul la capitolul 3, dar sunt necesare mai multe informații pentru a stabili dacă gustul și textura produsului sunt cele de pește uscat sau de pește proaspăt.

                        5.

                        Clasificarea anumitor generatoare de abur pentru saune umede (cerere din partea Egiptului), doc. NC2730Ea
                        Uniunea ar clasifica produsele la poziția 84.02, potrivit propunerii Secretariatului OMV, în conformitate cu textul poziției și cu NESA aferentă poziției 84.02.

                        6.

                        Clasificarea unui produs denumit „fulgi de soia” (cerere din partea Madagascarului), doc. NC2731Ea
                        Uniunea ar clasifica produsul la poziția 23.04, similar cu produsul care face obiectul avizului de clasificare 2304.00/1.

                        7.

                        Clasificarea unei sobe cu etanol cu 2 arzătoare (cerere prezentată de Kenya), doc. NC2732Ea
                        Uniunea ar clasifica produsul la subpoziția 7 321,12, deoarece etanolul este sub formă lichidă la temperatura camerei și se încadrează, așadar, în textul subpoziției.

                        8.

                        Clasificarea unui centru interactiv pentru primirea reclamațiilor (cerere din partea Egiptului), doc. NC2733Ea
                        Uniunea solicită informații suplimentare: dacă și cum ar putea funcționa produsul cu un dispozitiv USB, sau dacă poate fi folosit numai prin intermediul unui ecran tactil.

                  XI.   LISTA SUPLIMENTARĂ

                        1.

                        Clasificarea unui produs denumit „știuleți de porumb mic” (cerere din partea UE), doc. NC2736Ea
                        Uniunea a solicitat un aviz de clasificare.

                        2.

                        Clasificarea unui grup electrogen pe motorină cu două trepte (cerere din partea Ghanei), doc. NC2737Ea
                        Uniunea ar clasifica produsul la subpoziția 8 502,13.

                        3.

                        Clasificarea unui modul TFT-LCD (cerere din partea Coreei de Sud), doc. NC2740Ea
                        În conformitate cu Regulamentul (CE) nr. 957/2006 al Comisiei, cu Regulamentele de punere în aplicare (UE) nr. 1201/2011 și (UE) nr. 1202/2011 ale Comisiei, și având în vedere nota 2(b) de la secțiunea XVI, Uniunea ar clasifica produsul la subpoziția 8 529,90.

                        4.

                        Eliminarea avizelor de clasificare 8528.69/1 și 8528.69/2, doc. NC2741Ea
                        Întrucât produsele nu se mai află pe piață, Uniunea sprijină eliminarea acestor avize de clasificare.

                        5.

                        Clasificarea unui produs denumit „pudră de nucă de cocos parțial degresată” (cerere din partea Uniunii), doc. NC2746Ea
                        Uniunea a solicitat un aviz de clasificare.